મારી જન્મતારીખ ભાઈજીએ લખી રાખેલ છે:1919ની 18મી જાન્યુઆરી. એ વખતે મારા બાપુજી ધોરાજીમાં ભાઈજીની દવાની દુકાનમાં કામ કરે. બાપુજીને નાનપણમાં ભણવાનો કંટાળો, એટલે બહુ ન ભણ્યા. જેતપુરમાં જેઠાભાઈ ડૉક્ટરના દવાખાનામાં કમ્પાઉન્ડર તરીકે નોકરીએ રહી ગયા. દવાખાનામાં પોસ્ટ—મોર્ટમ કરવાનાં મડદાં આવે. બાપુજીને આવું આવું જાણવાની હોંશ, એટલે પોસ્ટમોર્ટમ કરતાં શીખી ગયા. એમ કરતાં કાપકૂપ , ટાંકા લેવા, પાટાપિંડી વગેરે કામનો અનુભવ એમને થઈ ગયો. દરદીઓની સેવા-સારવારમાં બાપુજીને બહુ આનંદ આવતો. પણ કુટુંબે કહ્યું. “આમ સેવા કરવાથી દળદર નહિ ફીટે”. એટલે જેતપુર છોડી ધોરાજી મેડિકલ સ્ટોરમાં ભાઈ ભેગા આવ્યા. પણ બે ભાઈઓનું પોષણ થાય એટલો વેપાર ન હતો, એટલે બાપુજી ખામગાંવ (મહારાષ્ટ્ર) ગયા. એક શેઠને ત્યાં ખાવું-પીવું ને સાત રૂપિયાના પગારે નોકરી મળી ગઈ; રહેવાનું શેઠને ઘેર.